Na našich cestách po miestach eucharistických zázrakov sa dnes
presunieme do susedného Poľska.
Pozývam vás, milí televízni diváci, do Glotowa, Krakova a Poznane.
V roku 1290 schoval kňaz z dediny Glotowo
na pole pred nájazdom Litovcov striebornú pozlátenú pixidu,
v ktorej omylom zostala aj jedna premenená hostia.
Litovské vojská kompletne vyplienili a zničili dedinu aj s kostolom.
Nik z tých, čo prežili, nevedeli o schovanej hostii.
Až po niekoľkých rokoch pixidu náhodne našiel
pri jarnej orbe istý sedliak.
Stalo sa tak dôsledkom divného správania býkov, ktoré orali.
Tie sa na mieste nálezu sklonili do pózy úcty pred hostiou,
z ktorej vyžarovalo silné svetlo.
Najstaršie dokumenty, ktoré spomínajú zázrak,
hovoria o tom, že „býky ťahali pluh, za ktorým kráčal sedliak.
Slnko už začalo pomaly zapadať za horizont a vytváralo dlhé tiene.
Muž zdvihol zrak od pluhu a popoháňal zvieratá smerom do kopca
ku koncu poľa, keďže boli už po celodennej práci uťahané.
Po toľkej námahe, myslel si sedliak, budeme mať dobrý chlieb.
Pluh sa však v tom okamihu zasekol.
Býky sa snažili potiahnuť silnejšie
a vedľa nich sa vytvoril veľký trs zeme.
Zvieratá sa zastavili, akoby boli skameneli.
Sedliak najskôr netrpezlivo kričal na zvieratá, no neskôr sa zastavil.
Pole bolo zrazu osvetlené, akoby bolo poludnie.
Zo zeme vychádzalo veľmi silné svetlo a obklopovalo kľačiace býky.
Sedliak začal pri nich hrabať a uvidel,
že svetlo pochádza zo špinavej pixidy,
v ktorej bola neporušená hostia.
Bola biela ako sneh“.
Správa o udalosti sa rýchlo rozšírila
a na miesto sa hrnulo množstvo ľudí.
Miestne autority zorganizovali slávnostnú procesiu,
pri ktorej preniesli hostiu do kostola v Dobrom Miaste.
Podľa starej kroniky bola však hostia nevysvetliteľne opätovne
nájdená na tom istom mieste, kde ju našli predtým.
Bolo to interpretované ako Božia vôľa
a na mieste zázraku bol postavený malý kostolík
zasvätený Božiemu telu.
Popularita Glotowa rástla a tak sa v 18. storočí rozhodlo
o rozšírení starého stredovekého kostola.
Ten bol posvätený biskupom Krzysztofom Potockim 24. júla 1726.
Aj dnes svätyňa v dedine Glotowo priťahuje každoročne pútnikov,
ktorí si prichádzajú uctiť relikviu hostie,
ktorá sa uchováva neporušená od roku 1290.
Eucharistický zázrak z Krakova sa týka záchrany hostií z blata
a iných zvláštnych svetelných fenoménov.
Neznámi zlodeji ukradli pixidu s premenenými hostiami,
ktoré neskôr nechali v močarinách v okolí Wawelu.
V Kostole Božieho tela v Krakove je možné dodnes vidieť obrazy,
ktoré znázorňujú zázrak.
Sú tam uložené aj historické dobové dokumenty.
V roku 1345 postavili na želanie vtedajšieho poľského kráľa
Kazimíra III. Veľkého Kostol Božieho tela.
Bol postavený na pamiatku eucharistického zázraku,
ktorý sa udial v tom istom roku v okolí Wawelu v Krakove.
Istí zlodeji prenikli do kostola neďaleko Krakova
a násilím vnikli aj do svätostánku, odkiaľ ukradli pixidu
s premenenými hostiami.
Čoskoro však zistili, že pixida nebola z čistého zlata
a tak ju vyhodili do močarín plných blata a odpadkov.
Okamžite sa v močarinách vytvorilo akoby silné svetlo,
ktoré vychádzalo z bahna.
Svit pokračoval počas dní aj nocí v priebehu niekoľko dní.
Obyvatelia miesta si to všimli a spoločne sa rozhodli,
že o tom upovedomia biskupa z Krakova.
Prelát nevedel pochopiť, ako je možné,
že z bahna vychádza také silné svetlo,
ktoré bolo vidieť do diaľky niekoľkých kilometrov.
Vyhlásil trojdnie pôstu a modlitieb.
Na tretí deň sa obyvatelia s biskupom na čele
vydali v procesii k močarinám.
Všetko prehľadali, až sa nakoniec jednému z nich
podarilo konečne nájsť pixidu s hostiami,
ktoré boli úplne neporušené a ktoré vyžarovali oslepujúce svetlo.
Dojatí ľudia začali chváliť Pána a oslavovať zázrak.
Aj dnes počas sviatku Božieho tela si každoročne
v Kostole Božieho tela v Krakove pripomínajú tento zázrak.
V meste Poznaň v roku 1399 zlodeji ukradli premenené hostie.
Na znak zneuctenia ich poprepichovali.
Z hostií začala okamžite vytekať krv
a každý pokus ich zničiť sa javil ako márny.
Aby zloduchovia neboli odhalení, rozhodli sa ich vyhodiť do močarín.
Hostie sa však vzniesli do vzduchu a začali vyžarovať silné svetlo.
Až po vrúcnych modlitbách ich dokázal biskup opätovne vziať.
Hostie si je možné aj dnes uctiť v Kostole Božieho tela v Poznani.
V roku 1399 v meste Poznaň presvedčila skupina priateľov,
obzvlášť nepriateľských voči kresťanskej viere, istú slúžku,
aby z kostola dominikánov, dnes je to jezuitský kostol,
ukradla tri premenené hostie.
Žena pod prísľubom bohatej odmeny hostie ukradla.
Keď zloduchovia získali hostie,
zostúpili s nimi do pivnice domu jedného z nich,
položili ich na stôl a zneuctili. Urobili tak prepichnutím.
Z hostií začala v tom okamihu striekať krv,
ktorá postriekala aj tvár jedného z mužov, ktorý bol dovtedy slepý.
Náhle sa mu vrátil zrak.
Zneuctiteľov zachvátila panika
a snažili sa zo všetkých síl hostie zničiť.
Tie však zostávali bez zmeny.
Keďže sa im ich nepodarilo zničiť, rozhodli sa nakoniec
ich vyniesť za mesto a hodiť ich do močarín v blízkosti rieky Warta.
Mladý pastier, ktorý v tom čase pásol svoje stádo
v blízkosti močarín, uvidel tri žiariace hostie,
ako sa vzniesli do vzduchu.
Hoci plný emócií, chlapec sa rýchlo vrátil domov
a všetko porozprával otcovi a miestnym autoritám.
Starosta chlapcovi neveril. Myslel si, že ide o podvodníka
a nariadil ho uväzniť.
Mladý pastier sa však dokázal zázračne vyslobodiť
a opäť prišiel za starostom, ktorého táto skutočnosť presvedčila
a odišiel spolu s chlapcom na spomínané miesto zázraku.
V tom čase bolo už pri žiariacich troch hostiách,
ktoré sa vznášali vo vzduchu, množstvo ľudí.
Iba biskup Wojciech Jastrzebiec po modlitbách dokázal opätovne
získať hostie, ktoré zostúpili do pixidy, ktorú držal v rukách.
Biskup nariadil okamžite konanie slávnostnej procesie,
v ktorej preniesli zázračné hostie do Kostola svätej Márie Magdalény.
Na mieste zázraku bola postavená kaplnka z dreva,
ktorá sa stala cieľom pútí.
Aj kráľ Wladyslaw Jagiello sa dozvedel o zázraku
a osobne prišiel do Poznane, aby si zázračné hostie uctil.
Na znak úcty nechal kráľ postaviť Kostol Božieho tela
presne na mieste, kde sa udial zázrak.
V 19. storočí na mieste, kde predtým stál dom,
v ktorom boli hostie zneuctené, bola postavená svätyňa,
v ktorej sa dodnes uchováva stôl s krvavými stopami
po prebodnutých hostiách.
Každý štvrtok sa v Kostole Božieho tela v Poznani
koná na pamiatku zázraku procesia s Najsvätejšou oltárnou sviatosťou.
© TV LUX 2019